  Туспуктэм: Руслан Нуриахметов Майя Бывальцева Лысо писпуослэсь кидыссэс дасян ласянь Удмуртия Приволжск федерал округын куинь азьмынӥсь улосвылъёс пӧлы пыре. Асьме элькунын 12 нюлэс питомникъёс ужало, 2022-тӥ арын отын 21 миллионлэсь трос писпуос кидысысь будэтӥзы. Со сярысь улосвыл тӧролэн но кивалтэтлэн пресс-службазы ивортӥз. « Кылем арын элькунын 155,35 тонна мында пужым но кыз ӵыжинъёс бичамын вал. Соосты «Удмуртлеслэн» ӵыжин куасьтонъёсаз утялтэм бере ми 1414,6 килограмм кидыс басьтӥм. Ваньмыз со 35 партилы люкемын но ӟечлыксы сярысь удостоверени басьтон понна лабораторие эскерыны келямын » Денис Удалов, Удмуртиысь инкуазь узырлыкъёсъя но инкуазез утёнъя министр Кидыс дасянъя нырысетӥ интыосты Приволжьеын Нижний Новгород улосвыл но Татарстан басьто Та дыре Удмуртиын 3 тонналэсь трос писпу кидысъёс дасямын. Али элькунын кырын будэтэм писпу удъёсты нюлэсъёсы мертто. Но умойгес пушъё ворсам выжыё удъёс, соин ик азьланяз 30 процентсэ удъёсты нимаз посудын будэтыны чаклало. 2022-тӥ арын Петербургын экономикая форумын Удмуртилэн тӧроез Александр Бречалов ворсам выжыё удъёсты будэтон понна питомник пуктон сярысь тупанкыл юнматӥз. Со улсын вить теплица басьтӥзы ни, котькудаз 2 миллионозь удъёс будэтыны луоз. Азьланяз эшшо 17 теплица басьтыны малпало. 2023-тӥ арын «Экология» йӧскалык ӵектосъя 10,6 сюрс гектар вылысь нюлэсъёсты выльдыны чакламын. Кылем арын пуктэм ужпумез 126 процентлы быдэстӥзы, со понна кидысысь будэтэм 25 миллион котыр кызъёс но пужымъёс кулэ луизы. Тодэ вайытом, «Вож патрульлэн» экспертъёсыз Удмуртиысь экологи югдурлэсь умоямзэ пусйизы. Тегъёс: нюлэс писпуос Удмуртия  